
Hrvatski zavod za javno zdravstvo 
Zagreb, 4. prosinca 2020. 


Preporuka za rad klizališta 
na otvorenom 


Ove se preporuke odnose na provedbu mjera prilikom rekreativnih aktivnosti na klizalištima tijekom 
epidemije koronavirusa (COVID-19) radi zaštite korisnika i djelatnika klizališta te drugih osoba. 
Primjenjuju se na klizališta koja su na otvorenom prostoru. 


Održavanje rada klizališta u rekreativne svrhe dopušta se svim korisnicima uz pridržavanje ovih 
preporuka i svih drugih važećih epidemioloških preporuka HZJZ-a kao i Odluka Stožera civilne zaštite, 
sve dok su na snazi posebne mjere. 


1. Prostorno-organizacijski uvjeti klizališta 





Organizacija rada klizališta za rekreativne aktivnosti. Rad klizališta se može održavati ukoliko mogu 
udovoljiti posebnim tehničkim i sigurnosnim uvjetima za provedbu aktivnosti: treba osigurati 
najmanje 15 m“ neto ledene površine po osobi koja se kliže i maksimalno 25 osoba odjednom na 
klizalištu. Broj osoba pritom uključuje korisnike - klizače, dok su na svim ostalim površinama oko 
ledene površine između svih prisutnih osoba nužne mjere održavanje fizičke udaljenost i nošenja 
maske sukladno Odluci Stožera. 


Dezinficijens za ruke. U ulaznim prostorima svih jedinica prostora klizališta, pultovima za obavljanje 
plaćanja usluga, svlačionica, u radnom prostoru zaposlenika te na svakih 200 m2 u prostoru nužno je 
na raspolaganje postavljanje dozatora s dezinfekcijskim sredstvom. Dezinficijens treba biti na bazi 
alkohola u koncentraciji ne manjoj od 70% ili drugog sredstva s deklariranim virucidnim djelovanjem, 
prema uputama proizvođača, i prikladnog za korištenje na koži. 


Odlaganje otpada. U svim prostorima unutar i oko objekta preporučuje se postavljanje kante za 
otpatke s odgovarajućim poklopcima. 


Fizička udaljenost među osobama na klizalištu. Potrebno je osigurati dovoljnu fizičku udaljenost 
između svih osoba na klizalištu - korisnika, pratitelja i osoblja međusobno. Regulira se i ograničava 
maksimalni broj osoba u prostoru klizališta sukladno mjerama fizičke udaljenost od 2 metra i Odluci 
Nacionalnog stožera civilne zaštite, stavak 3, podstavak 1. 


Evidencija. Za svaku organiziranu rekreativnu aktivnost klizanja (grupni  dolasci na klizalište) 
uspostavit će se sustav vođenja evidencije prisutnih osoba radi naknadnog lakšeg epidemiološkog 
praćenja kontakata u slučaju pojave zaraze virusom SARS-CoV-2. Uz mjesto i datum održavanja 

aktivnosti, u evidenciji se unose ime, prezime, telefonski broj te vrijeme dolaska i odlaska klizača te 
ostalih uključenih osoba potrebnih za odvijanje aktivnosti (redari, osoblje za prodaju karata i slično). 


2. Higijena prostora 





Higijenski i sigurnosni uvjeti. Dok su na snazi posebne mjere, na klizalištu moraju biti osigurani svi 
higijenski i sigurnosni uvjeti, za što su nadležne i odgovorne pravne osobe koje upravljaju objektom. 
Preporuke za čišćenje i dezinfekciju odnose se na sve prostore objekata (ulazni prostor, recepcija, 
prostor klizališta, sanitarni čvorovi, svlačionice, garderobe). 


Klimatizacijski uređaji, uređaji za grijanje i ventilaciju. Općenita preporuka za unutarnje prostore 
(primjerice sanitarni čvor) uključuje prozračivanje otvaranjem prozora, a manje korištenjem 
ventilacijskih sustava. Pri korištenju ventilacijskih sustava treba posebno pratiti stanje filtera i 
posvetiti pažnju održavanju pravilnog stanja brzine obnove zraka u zatvorenom prostoru. Treba 
provjeriti pravilno funkcioniranje opreme za ventilaciju i obnovu zraka. Preporučuje se ventilacija s 
povećanim postotkom vanjskog zraka koji cirkulira u sustav te način rada bez recirkulacije kako bi se 
poticala obnova zraka, što smanjuje koncentraciju potencijalno zaraznih čestica. 


vez 


Učestalo čišćenje i dezinfekcija. Tijekom dana potrebno je što češće dezinficirati objekte klizališta 
(što obuhvaća sve dijelove objekta — klizališni prostor, svlačionice, sanitarni čvor...), a posebno nakon 
svakog termina klizanja. Za čišćenje i dezinfekciju između termina klizanja potrebno je osigirati 
dovoljno vremena za čišćenje (pauze između termina - osigurati raspored klizanja na način da između 
termina bude dovoljno vremena razmaka, koji će se iskoristiti za čišćenje i dezinfekciju prostora). 


vex 


Upute za pridržavanje svih općih i higijenskih mjera. Upute za čišćenje i dezinfekciju dostupne su na 
sljedećim poveznicama: 


e Čišćenje i dezinfekcija prostora bez oboljelih od COVID-19 
e Čišćenje i dezinfekcija prostora u kojima je boravila osoba pod sumnjom na zarazu COVID-19 


3. Preporuke za korisnike i djelatnike objekta 





Informiranost osoblja i korisnika. Prije početka rada odnosno otvaranja potrebno je educirati 
zaposlenike o svim preventivnim mjerama koje se provode. Prije ili neposredno nakon ulaska, na 
vidljivom mjestu, nužno je postaviti informacije o higijenskim postupcima ili postaviti informacije sa 
smjernicama o pravilnom ponašanju i mjerama zaštite. 


Dnevno mjerenje tjelesne temperature. Osoblje i korisnici trebaju prije dolaska u objekt izmjeriti 
svoju tjelesnu temperaturu. Ako je viša od 37,2 “C, ako se osoba osjeća bolesno ili ima bilo koje 
znakove bolesti (to se odnosi na sve simptome i znakove bolesti, a ne samo na bolesti dišnih puteva), 
osoba ne dolazi na klizalište već se treba izolirati od drugih osoba i telefonski javiti svom izabranom 
liječniku. 

Fizički razmak. Tijekom boravka na klizalištu potrebno je držati fizički razmak od 2 metra između svih 
osoba na klizalištu - korisnika, pratitelja i osoblja međusobno, osim ako su korisnici iz istog kućanstva. 
Klizači trebaju paziti da ne dolazi do sudaranja odnosno bliskih kontakata. 


Maske za lice. Korisnici i djelatnici trebaju nositi zaštitne maske za lice tijekom boravka na klizalištu, 
osim osoba za koje postoji izuzeće nošenja zaštitne maske. Zbog korištenja maski za lice kao i zbog 
potrebe održavanja fizičkog razmaka u odnosu na druge osobe, nužno je klizati sporijim do 
umjerenim tempom (rekreativno klizanje). 


* Upute za pravilno korištenje maski za lice 


* Tko ne treba nositi masku — izuzeće od obaveze nošenja maske (https://www.hzjz.hr/wp- 


content/uploads/2020/03/Tko-ne-treba-nositi-masku-izuze%C4%87e-od-obveze- 
no%C5%A1lenja-maske.pdf) 


Dezinfekcija i higijena opreme za klizanje za posudbu. Preporučuje se korištenje vlastitih klizaljki. 
Klizaljke koje se posuđuju treba za to zadužena osoba dezinficirati odmah po završetku klizanja 
(nakon korištenja prebrisati vlažnom krpom s dezinficijensom). Korisnik prije i nakon korištenja 
posuđenih klizaljka treba dezinficira ruke. 


Zadržavanje u prostorima. Nakon klizanja korisnici se ne zadržavaju u prostorima dulje nego što je 
potrebno. Boravak u svlačionicama i prostorima za garderobu treba svesti na nužni minimum. 


